บสท.ลุยโละที่ดินสร้างแฟลตแจก
บสท.สร้างผลงานโค้งสุดท้ายก่อนปิดตัวเอง 8 มิ.ย. ขายที่ 780 ล้านบาท ให้ตำรวจสร้างบ้านพร้อมเดินหน้าตั้งธนาคารที่ดิน
19 ส.ค. 2554

บสท.สร้างผลงานโค้งสุดท้ายก่อนปิดตัวเอง 8 มิ.ย. ขายที่ 780 ล้านบาท ให้ตำรวจสร้างบ้านพร้อมเดินหน้าตั้งธนาคารที่ดิน
นายเชาวรัตน์ เชาวน์ชวานิล รองกรรมการผู้จัดการ บรรษัทบริหารสินทรัพย์ไทย (บสท.) เปิดเผยว่า ในวันที่ 6 มิ.ย.นี้ บสท.จะลงนามสัญญากับสำนักงานตำรวจแห่งชาติ (สตช.) เพื่อขายที่ดินบริเวณเมืองทอง จำนวน 150 ไร่ วงเงิน 780 ล้านบาท สำหรับสร้างที่อยู่อาศัยให้กับเจ้าหน้าที่ตำรวจตามที่คณะรัฐมนตรี (ครม.) ได้อนุมัติไว้ ถือเป็นงานครั้งสุดท้ายก่อนที่ บสท. ต้องปิดบริษัทในวันที่ 8 มิ.ย.นี้
โดยที่ประชุมคณะรัฐมนตรีได้อนุมัติงบประมาณให้สตช.ซื้อที่ดินดังกล่าว โดยใช้งบประมาณปี54 จำนวน40 ล้านบาท และในปีงบประมาณ 2555 อีกจำนวน 700 ล้านเพื่อจ่ายให้กับบสท. 
นอกจากนี้ ครม.ยังได้อนุมัติวงเงิน 1,379 ล้านบาท เพื่อซื้อที่ดินเปล่าของ บสท.ที่กระจายอยู่ทั่วประเทศกว่า 1.5 หมื่นไร่ ก่อนโอนเข้าธนาคารที่ดิน ซึ่งถือเป็นที่ดินชุดแรกแจกจ่ายให้เกษตรกรทำกิน โดยรัฐบาลมีนโยบายปรับโครงสร้างภาษีที่ดินเพื่อนำมาเป็นเงินทุนในการจัดซื้อที่ดินให้เกษตรกรทำกิน เป็นการลดความเหลื่อมล้ำและแก้ไขปัญหาความยากจน โดยไม่ให้เกษตรกรขายต่อ แต่หากจะขายต้องขายคืนให้กับรัฐเท่านั้น ซึ่งสามารถโอนสิทธิให้ลูกหลานทำกินได้